आईसीसी अवार्डमा कोहलीको कीर्तिमान
भारतीय कप्तान विराट कोहली अन्तर्राष्ट्रिय क्रिकेट परिषद् (आईसीसी) अवार्डमा वर्षका उत्कृष्ट क्रिकेटरसहित प्रमुख तीन उपाधि जित्ने पहिलो खेलाडी बनेका छन् ।
दिल्ली — भारतीय कप्तान विराट कोहली अन्तर्राष्ट्रिय क्रिकेट परिषद् (आईसीसी) अवार्डमा वर्षका उत्कृष्ट क्रिकेटरसहित प्रमुख तीन उपाधि जित्ने पहिलो खेलाडी बनेका छन् ।कोहलीको नेतृत्वमा भारतले हालै अस्ट्रेलियामा पहिलोपल्ट टेस्ट र वान–डे अन्तर्राष्ट्रिय शृंखला जितेको थियो । विश्व क्रिकेटको सर्वोच्च संस्थाले प्रदान गर्ने वार्षिक अवार्डमा कोहलीलाई टेस्ट र वान–डे अन्तर्राष्ट्रिय वर्षको उत्कृष्ट खेलाडीमा चुनिएको छ । पूर्व खेलाडी र भेट्रान पत्रकारको भोटका आधारमा वर्ष खेलाडी चुनिएको थियो । प्रदर्शनका आधारमा वर्ष २०१८ मा कोहली शीर्षस्थ ब्याट्सम्यान थिए । गत वर्ष उनले ५५.०८ को औसतमा १ हजार ३ सय २२ टेस्ट रन बनाए, जसमा ५ शतक सामेल थियो । उनले वान–डे अन्तर्राष्ट्रियमा ६ शतकसाथ १ हजार २ सय २ रन बनाएका थिए । कोहलीलाई लगातार दोस्रो वर्ष आईसीसी टेस्ट र वान–डे अन्तर्राष्ट्रिय टोलीको कप्तान बनाइएको छ । टोलीमा अन्य देशका उत्कृष्ट खेलाडी पनि समेटिएको छ । अस्ट्रेलियाका आरोन फिन्च लगातार दोस्रो वर्ष ट्वान्टी–२० अन्तर्राष्ट्रिय वर्ष क्रिकेटरमा चुनिएका छन् । उनले जुलाईमा जिम्बावेविरूद्ध हरारेमा १ सय ७२ रन बनाए, जुन ट्वान्टी–२० को व्यक्तिगत उच्च स्कोर पनि हो । भारतका ऋषभ पन्त इमर्जिङ खेलाडी र स्कटल्यान्डका कालुम म्याकलिओडले एसोसिएट वर्षको उत्कृष्ट खेलाडीमा चुनिए । २१ वर्षे पन्त इंग्ल्यान्डमा शतक बनाउने भारतका पहिलो विकेटकिपर हुन् । उनले डिसेम्बरमा एडिलेडमा ११ क्याच लिएर टेस्टमा सर्वाधिक सिकारको कीर्तिमान बराबरी गरेका थिए ।भारतीय छनोटकर्ता पुरस्कृतदिल्ली (एएफपी)– अस्ट्रेलियासँग हालैको क्रिकेट शृंखला जितेको टोली छनोट गर्ने भारतीय क्रिकेट छनोटकर्ताहरू पनि पुरस्कृत भएका छन् । इतिहास रच्ने टोली बनाएकोमा छनोटकर्तालाई झन्डै ३० हजार डलरबाट पुरस्कृत गरिएको छ । भारतले अस्ट्रेलियामा खेल्न लागेको ७१ वर्षमा पहिलोपल्ट टेस्ट शृंखला जितेको थियो । टेस्टलाई निरन्तरता दिनु अघि भारतले वान–डे अन्तर्राष्ट्रिय शृंखला पनि २–१ ले जितेको थियो । भारत र अस्ट्रेलियाबीचको ट्वान्टी–२० अन्तर्राष्ट्रिय शृंखला बराबरीमा टुंगिएको थियो । विराट कोहलीको कप्तानीमा रहेको भारतले अस्ट्रेलिया भ्रमणका क्रममा पहिलोपल्ट कुनै शृंखला गुमाएन । भारतीय क्रिकेट बोर्ड (बीसीसीआई) ले यसअघि नै खेलाडी र प्रशिक्षकलाई उक्त ऐतिहासिक सफलताका लागि नगद बोनस दिने घोषणा गरिसकेकोमा छनोट समितिका प्रत्येक सदस्यलाई भारु २० लाख (२८ हजार डलर) दिने निर्णय गरेको हो । ‘पाँच सदस्यीय छनोट समितिले सन्तुलित भारतीय टोली छनोट गर्न महत्त्वपूर्ण भूमिका खेलेका छन् र उनीहरूले टिम व्यवस्थापनलाई काम गर्न धेरै विकल्पक दिएका थिए,’ भारतीय क्रिकेटका प्रशासक विनोद रायले विज्ञप्तिमा भनेका छन् । भारतकी पूर्व महिला कप्तान एवं क्रिकेट प्रशासक डियना इडुल्जीले पनि छनोटकर्ताको प्रशंसा गरेकी छन् । ‘हालै अस्ट्रेलियामा सफलता दिलाउने प्रत्येक सदस्यको कदर हुनुपर्छ,’ इडुल्जीले भनेका छन् । छनोटकर्तालाई नगदले पुरस्कृत गर्दा २०१७ मा बीसीसीआईको आलोचना पनि भएको थियो । भारतका पूर्व अलराउन्डर मदन लाल भने यो निर्णयमा आश्चर्य थिए । उनले छनोटकर्ताको काम नै खेलाडी छनोट गर्नु भएको बताए ।